**Obvestilo glede zdravstvenega varstva otrok, šolarjev in mladostnikov, po 1. 7. 2019, v medicini Božiček d.o.o.**

Spoštovani starši!

Hvala za zaupanje, ki ste mi ga, kakor tudi celotnemu timu Medicine Božiček d.o.o., izkazali z odločitvijo, da sem izbrani zdravnik vaših otrok. V dolgoletni tradiciji kurativnega in preventivnega dela z vašimi otroki, sem delal po sodobnih načelih stroke, ob zavedanju, da se lahko ob nejasnostih posvetujem s pediatrom ali tudi napotim otroka na pediatrično specialistično obravnavo v bolnišnico.

Zdravstvena politika v Sloveniji glede zdravstvenega varstva otrok, šolarjev in mladostnikov na primarnem nivoju, bolj iz zdravstveno političnih kot medicinsko strokovnih razlogov, že iz preteklosti in vse do dandanes, postavlja v ospredje pediatre, a ves čas in tudi za vnaprej dopušča, da otroke obravnava tudi družinski zdravnik, tako v preventivi, kot kurativi.

Ne želim govoriti o kvaliteti dela redkih družinskih zdravnikov, ki se ali smo se še do »včeraj« »uradno« soočali tudi s preventivo otrok. Da bi sebi in strokovni javnosti v preteklosti razjasnil dilemo kvalitete dela, sem naredil v pretekih letih nekaj manjših raziskav in jih tudi objavil v strokovnih publikacijah in jih tudi predstavil na kongresu družinske medicine v tujini. Rezultati so vsaj za zdravnike z območja kozjanskih občin, ki smo delali preventivo, pokazali, da delamo zelo dobro, kvalitetno. Toda tudi zdravstvena politika je le politika… in družinska medicina je le tej »kronični trn v peti«.

Vsekakor je danes, ko je ZD Šmarje pri Jelšah s strani Ministrstva za zdravje pridobil koncesijo za pediatra, ki ima svoj sedež v ZP Podčetrtek, in je ZP Bistrica ob Sotli blizu, smiselno in tudi strokovno utemeljeno, da preventivno delo (preventivne preglede, sistematske preglede, cepljenja) opravlja pediater. Glede kurativne, pa je smiselno, da otrokov izbrani zdravnik ostane (ali postane) družinski zdravnik, v kolikor je to bil TAKRAT, KO JE BIL OTROK ŠE V MAMINEM TREBUHU, predvsem, če deluje v kraju, kjer ni stalne pediatrične ambulante in je morda hkrati tudi izbrani zdravnik staršev.

V preteklosti so se v pogojih manjših krajev (kot je tudi naš), v slovenskem prostoru z ozirom na kadrovsko, geografsko ali drugo problematiko, izoblikovali štirje načini dela z otroki:

1. Izbrani otrokov zdravnik je družinski zdravnik, ki opravlja tudi preventivo otrok.

Takšna je bila dosedanja praksa v naši ambulanti.

2. Izbrani otrokov zdravnik je družinski zdravnik, pediater pa prihaja v kraj delat preventivo. To je smiselna rešitev, ki naj bi veljala za našo ambulanto - občino po 1. 7. 2019.

3. Izbrani otrokov zdravnik otrok je družinski zdravnik, preventivo pa opravlja pediater v drugem kraju v svoji ambulanti. To je ena od možnosti, če je staršem vseeno, kje se opravlja preventiva.

4. Izbrani otrokov zdravnik je pediater v drugem kraju, ki hkrati opravlja tudi preventivo.

To možnost imajo starši na razpolago, ko se odločajo kateri zdravnik je po njihovem mnenju tudi v kurativi najbolj primeren za njihovega otroka.

Kaj pomeni takšna odločitev staršev za zdravstveno obravnavo in zdravje otroka, je izključno v njihovi presoji. Vem pa, da za bodočnost zdravstvenega varstva v naši ambulanti in v občini in za samo občino ter nekatere institucije v njej čez toliko in toliko let iz raznih vzrokov, o katerih nisem kompetenten razpravljati ni najbolj ugodna, da ne uporabim izraza smiselna.

S ciljem dogovora za smiselno zdravstveno varstvo otrok na področju občine Bistrica ob Sotli (in tudi Kozje, ki ima podobno problematiko), smo se sestali odgovorni za ureditev le tega (predstavniki ZD, zavoda za zdravstveno zavarovanje, občin, zasebnih zdravnikov ki obravnavamo otroke)) in dorekli najbolj smiseln način dela z otroki.

Povzemam sklepe za področje naše ambulante (tudi občine), ki naj bi zaživeli 1. 7. 2019, .v nekaj točkah:

1. Preventivo predšolskih otrok in šolskih otrok, ki obiskujejo OŠ Bistrica ob Sotli in katerih izbrani zdravnik je družinski zdravnik v Bistrici ob Sotli, bo po 1. 7. 2019 opravljal pediater v ambulanti v Bistrici ob Sotli, ob naprej planiranih terminih.
2. Preventivo dojenčkov (oziroma otrok do 18. meseca starosti, ko je predvidena zadnja posvetovalnica), katerih izbrani zdravnik je/bo družinski zdravnik v Bistrici ob Sotli, bo po 1. 7. 2019 opravljal pediater v ambulanti v Bistrici ob Sotli ob naprej dogovorjenih terminih, če bodo starši izrazili željo, da bi preventivo želeli opraviti v domači ambulanti in ko se bo nabralo nekaj otrok na ambulanto. V zvezi s tem se bo naša ambulanta dogovarjala sproti z pediatrično ambulanto v Podčetrtku.

Verjamem, da bo zadeva z stekla v pravi in smiselni smeri. Moja želja je, da bi pediater prihajal občasno v našo ambulanto , kot smo se dogovorili. Toda le, »če mi boste pomagali«, se bo to resnično zgodilo. Naša ambulanta res ni velika, ni najmodernejša in tudi otroci nimajo velikega prostorskega udobja. Vendar temu obvestilu dodajam nekaj žive resnične duše. Želim vam namreč povedati bistvo, preko razmišljanja Malega princa, kateri bi rekel, da je podobna tisti edini vrtnici. Jaz bi pa še dodal, da se v tej vrtnici skriva lepota vseh vrtnic, kar ni čisto iz trte zvito. Toda »bistvo je očem prikrito!«

Odločitev je vsekakor vaša. Rad pa bi vas opozoril, da se izogibate prenagljenih odločitev, ki včasih niso najbolj smiselne. Pripravljen sem se pogovarjati o vseh vaših razmislekih, dvomih in še čemu, saj smo skupaj že leta.

Dne 1. 6. 2019

Lepo vas pozdravljam

prim. Franc Božiček dr. med.